DEĊIŻJONI TAL-KUMMISSJONI
tas-16 ta’ April 2008
dwar il-miżura C 29/07 (ex N 310/06) li l-Ungerija qed tippjana biex timplimenta fil-forma ta’ garanzija għal kreditu għall-esportazzjoni fuq medda qasira ta’ żmien lil Impriżi ta’ daqs Medju u ta’ daqs Żgħir (SME’s) b’fatturat ta’ esportazzjoni limitat
(notifikata taħt id-dokument numru C(2008) 1332)
(It-test Ungeriż biss huwa awtentiku)
(Test b’relevanza għaż-ŻEE)
(2008/718/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea, b’mod partikolari l-ewwel subparagrafu ta’ l-Artikolu 88(2) tiegħu,
Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62.1(a) tiegħu,
Wara li l-partijiet interessati ġew mistiedna jressqu l-kummenti tagħhom skond id-dispożizzjonijiet imsemmija hawn fuq (1) u wara li ġew ikkunsidrati l-kummenti tagħhom,
Billi:
1. PROĊEDURA
(1)
Permezz ta’ notifika elettronika ddatata s-17 ta’ Mejju 2006, l-awtoritajiet Ungeriżi nnotifikaw il-miżura msemmija hawn fuq (minn hawn ‘il quddiem “il-miżura”) Skond l-Artikolu 88(3) tat-Trattat tal-KE. In-notifika ġiet ikkumplimentata b’ittra ddatata l-21 ta’ Ġunju 2006, irreġistrata mill-Kummissjoni fit-22 ta’ Ġunju 2006.
(2)
Il-Kummissjoni talbet informazzjoni addizzjonali permezz ta’ l-ittri ddatati l-1 ta’ Awwissu 2006, it-30 ta’ Ottubru 2006 u t-30 ta’ April 2007, li ngħatat mill-Ungerija permezz ta’ l-ittri ddatati t-12 ta’ Settembru 2006, il-21 ta’ Marzu 2007 u t-30 ta’ Mejju 2007, irreġistrati mill-Kummissjoni fl-istess jiem.
(3)
Permezz ta’ ittra ddatata t-18 ta’ Lulju 2007 (minn hawn ‘il quddiem “id-deċiżjoni biex jingħata bidu għall-proċedimenti”), il-Kummissjoni infurmat lill-Ungerija li kienet iddeċidiet li tniedi l-proċedura stabbilita fl-Artikolu 88(2) tat-Trattat tal-KE b’rabta mal-miżura.
(4)
Id-deċiżjoni tal-Kummissjoni li tniedi l-proċedura ġiet ippubblikata fil-Ġurnal Uffiċjali ta’ l-Unjoni Ewropea (2). Il-Kummissjoni stiednet lill-partijiet interessati jissottomettu l-kummenti tagħhom dwar l-għajnuna.
(5)
Il-Kummissjoni ma rċevietx kumment mingħand partijiet terzi interessati. Il-kummenti ta’ l-awtoritajiet Ungeriżi waslu f’ittra ddatata l-21 ta’ Settembru 2007.
2. DESKRIZZJONI TAL-MIŻURA
2.1. Għan
(6)
L-għan tal-miżura hu li jingħataw garanziji ta’ kreditu għall-esportazzjoni fuq medda qasira ta’ żmien biex jiġu ffinanzjati t-tranżazzjonijiet ta’ l-esportazzjoni ta’ l-SMEs (3) li għandhom fatturat annwali ta’ esportazzjoni li ma laqbiżx iż-2 miljun EUR (minn hawn ‘il quddiem “SMEs b’fatturat limitat ta’ esportazzjoni”). L-Ungerija tixtieq timplimenta l-miżura taħt il-punt 2.5 tal-Komunikazzjoni tal-Kummissjoni lill-Istati Membri skond l-Artikolu 93(1) tat-Trattat tal-KE bl-applikazzjoni ta’ l-Artikoli 92 u 93 tat-Trattat għal assigurazzjoni fuq kreditu għall-esportazzjoni fuq medda qasira ta’ żmien (4) (minn hawn ‘il quddiem imsejħa l-“Komunikazzjoni dwar assigurazzjoni fuq kreditu għall-esportazzjoni fuq medda qasira ta’ żmien” jew il-“Komunikazzjoni”).
2.2. Termini u kundizzjonijiet tal-garanzija
(7)
Il-garanzija b’rabta mal-pagament lura ta’ self biex jiġu ffinanzjati t-tranżazzjonijiet ta’ l-esportazzjoni tista’ tingħata:
(a)
Lil SME esportatriċi domestika b’fatturat ta’ esportazzjoni limitat sabiex tissaħħilha l-kapaċità biex tissellef mingħand bank kummerċjali. F’każ bħal dan, ir-riskji jistgħu jiġu assoċjati direttament mal-bejjiegħ (jiġifieri l-SME esportatriċi), u indirettament max-xerrej;
(b)
Lil xerrej barrani li jixtri l-oġġetti u s-servizzi mingħand SME domestika li għandha fatturat limitat ta’ esportazzjoni, sabiex tissaħħaħ il-kapaċità tax-xerrej biex jissellef mingħand bank kummerċjali. F’każ bħal dan, ir-riskji jistgħu jiġu assoċjati direttament max-xerrej. Ma teżisti l-ebda restrizzjoni fir-rigward tal-pajjiż tax-xerrej, jiġifieri x-xerrej jista’ jkun jew mill-pajjiżi li jinsabu fil-lista li tidher fl-Anness tal-Komunikazzjoni jew minn pajjiżi oħra. Barra minn hekk, ma jeżistux restrizzjonijiet fir-rigward tad-daqs tax-xerrej barrani (jiġifieri x-xerrej jista’ jkun impriża kbira).
(8)
L-awtoritajiet Ungeriżi jistqarru li fiż-żewġ każi msemmija hawn fuq il-garanzija trid tiffinanzja tranżazzjoni ta’ esportazzjoni. Il-maturità massima tal-garanzija għandha tkun sentejn.
(9)
L-ammont tal-garanzija ma jistax jaqbeż is-70 % tal-valur tal-kuntratt ta’ esportazzjoni (imnaqqas bi ħlas bil-quddiem ta’ mill-inqas 15 %) jew 70 % tas-self sottostanti.
(10)
L-SMEs li jesportaw imma li għandhom fatturat ta’ esportazzjoni limitat mhumiex eliġibbli għall-garanzija jekk ikunu involuti fi proċeduri ta’ falliment jew likwidazzjoni jew ikunu jinsabu f’riċevitura. Ma ngħatat ebda informazzjoni dwar l-eżistenza ta’ kwalunkwe restrizzjonijiet simili marbuta ma’ garanziji mogħtija lil xerrejja barranin.
Valutazzjoni tar-riskju
(11)
Fil-każ ta’ garanziji li jkopru riskji domestiċi (jiġifieri garanzija għal SME li tesporta), il-miżata tiddependi mill-kapaċità finanzjarja ta’ l-SME li tesporta u hi ffissata fuq il-bażi ta’ sistema ta’ klassifikazzjoni f’ħames gradi msejsa fuq kriterji oġġettivi kif ukoll evalwazzjoni suġġettiva, imwettqa f’konformità ma’ prattika bankarja kummerċjali.
(12)
Fil-każ ta’ garanziji li jkopru riskji barranin (jiġifieri garanzija għax-xerrej barrani), ix-xerrejja jitqiegħdu f’kategoriji ta’ riskju fuq il-bażi tal-pajjiżi tagħhom.
Miżata għall-garanzija
(13)
Fir-rigward tal-miżata għall-garanzija, l-awtoritajiet Ungeriżi speċifikaw li din tkun ta’ 0,5 %-2,0 % fis-sena.
(14)
Barra minn hekk, titħallas ukoll kummissjoni ta’ darba għall-ġestjoni ta’ 0,1 % ta’ l-ammont garantit.
(15)
Skond l-awtoritajiet Ungeriżi d-dħul minn dawn il-miżati jkopri l-ispejjeż operattivi ta’ l-iskema u t-talbiet mill-garanziji. Il-miżati huma soġġetti għal reviżjoni ta’ kull xahar.
(16)
L-awtoritajiet Ungeriżi indikaw ukoll li l-kopertura b’garanzija għat-tip ta’ riskji kkonċernati mhix disponibbli fuq is-suq Ungeriż. Sabiex tissostanzja dan, l-Ungerija ssottomettiet dikjarazzjonijiet minn żewġ banek kummerċjali Ungeriżi li għandhom sfond internazzjonali, li jistqarru li dispożizzjoni ta’ garanzija għall-finanzjament ta’ l-attivitajiet ta’ esportazzjoni ta’ l-SMEs b’fatturat ta’ esportazzjoni limitat ma tfixkilx l-attività tas-suq tal-banek kummerċjali u ssaħħaħ ir-rieda tagħhom biex jieħdu r-riskji. Barra minn hekk, l-Ungerija ssottomettiet ukoll dikjarazzjonijiet minn żewġ assiguraturi kbar internazzjonali tal-kreditu għall-esportazzjoni u minn assiguratur nazzjonali tal-kreditu li jikkonfermaw id-defiċit fis-suq u jistqarru li mhumiex attivi f’dan is-segment tas-suq.
2.3. Entità implimentattiva
(17)
Il-garanzija tinħareġ mill-Bank Ungeriż ta’ l-Esportazzjoni-Importazzjoni (minn hawn ‘il quddiem imsejjaħ “Bankesim”), aġenzija ta’ kreditu għall-esportazzjoni li hija kompletament proprjetà ta’ l-Istat.
(18)
L-Eximbank jibbenefika minn sostenn mill-Istat fil-forma ta’ garanzija li tkopri kwalunkwe responsabbiltà li tirriżulta mill-implimentazzjoni tal-miżura.
2.4. Bażi legali
(19)
Il-miżura hija bbażata fuq l-Artikolu 6(1)(b) ta’ l-Att XLII ta’ l-1994 dwar il-kumpanija Bank Ungeriż għall-Importazzjoni u l-Esportazzjoni u l-kumpanija Assigurazzjoni Ungeriża fuq il-Krediti għall-Esportazzjoni kif ukoll fuq l-Artikoli 1(2) u 11/A(13) tad-Digriet tal-Gvern 85/1998 (V. 6.).
2.5. Baġit
(20)
L-ammont totali ta’ kopertura mill-garanzija mogħti minn Eximbank tul il-perjodu ta’ sentejn tal-miżura huwa HUF 15-il biljun (EUR 60 miljun).
2.6. Tul ta’ żmien
(21)
Il-miżura ttul għal mhux aktar minn sentejn wara li tkun ġiet approvata mill-Kummissjoni.
2.7. Raġunijiet għat-tnedija tal-proċedura ta’ investigazzjoni formali
(22)
Fid-deċiżjoni biex tniedi l-proċedimenti l-Kummissjoni dehrilha li l-miżura qanqlet xi dubji minħabba li l-garanzija fuq l-esportazzjoni li kellha tingħata minn Eximbank u l-assigurazzjoni tal-kreditu għall-esportazzjoni koperta mill-Kummissjoni dehru li jiddifferixxu f’diversi aspetti, b’mod partikolari:
(a)
Huma jkopru tipi differenti ta’ riskji. Filwaqt li assigurazzjoni ta’ kreditu għall-esportazzjoni dejjem tkopri riskji assoċjati max-xerrej (i.e. ir-riskju li x-xerrej jista’ ma jħallasx lill-fornitur), il-garanzija li trid tingħata minn Eximbank lil SME esportatriċi b’fatturat limitat fis-settur ta’ l-esportazzjoni tkopri r-riskji jekk l-esportatur innifsu jonqos li jħallas lura xi self dovut, u dan fil-fatt ifisser għajnuna għall-attivitajiet ta’ esportazzjoni mwettqa mill-SMEs b’fatturat limitat fis-settur ta’ l-esportazzjoni - għajnuna li mhix mogħtija esklussivament biex tkopri r-riskji tax-xerrej. Il-garanzija ta’ Eximbank tista’ tingħata wkoll lix-xerrej (inklużi kumpaniji kbar), għall-kopertura ta’ riskji assoċjati max-xerrej. Madankollu, dawn ir-riskji jinvolvu n-nuqqas ta’ ħlas lura ta’ self kummerċjali mix-xerrej, filwaqt li l-assigurazzjoni tal-kreditu għall-esportazzjoni tkopri ir-riskji ta’ nuqqas ta’ ħlas lura għall-oġġetti u s-servizzi mixtrija minn xerrej barrani. Minn dan isegwi li l-garanzija mogħtija lix-xerrej barrani tqawwilu l-kapaċità tiegħu biex jissellef b’kundizzjonijiet aktar favorevoli filwaqt li l-assigurazzjoni m’għandhiex dan l-effett.
(b)
Fl-Ungerija s-sisien legali għaż-żewġ attivitajiet ikkonċernati huma ddefiniti tajjeb u differenti minn xulxin: garanzija hi servizz finanzjarju li jista’ jiġi pprovdut biss minn istituzzjonijiet finanzjarji filwaqt li attività ta’ assigurazzjoni tista’ titwettaq biss minn assiguratur li jaqa’ fl-ambitu ta’ l-Att ta’ Assigurazzjoni. Dan il-fatt jista’ jispjega d-dikjarazzjonijiet ippreżentati mill-assiguraturi tal-kreditu għall-esportazzjoni li jistqarru li huma ma joperawx fis-settur tal-garanziji tal-kreditu għall-esportazzjoni (fil-fatt, skond il-liġi dan ma jistgħux jagħmluh). Id-dikjarazzjonijiet magħmula miż-żewġ banek Ungeriżi wkoll huma ambigwi minħabba li l-garanzija minn Eximbank kienet tnaqqas ir-riskji li dawn l-istituzzjonijiet kien ikollhom ibatu minnhom fl-assenza tagħha u b’hekk jidhru li jibbenefikaw minn din il-miżura.
(23)
Safejn il-Komunikazzjoni ma tapplikax, il-miżura tista’ tiġi kkunsidrata bħala għajnuna mill-Istat marbuta direttament ma’ l-esportazzjoni (fi ħdan kif ukoll ‘il barra mill-Komunità), u dan huwa inkompatibbli mas-suq komuni. Il-Kummissjoni diġà kkundannat strettament l-għajnuna għall-esportazzjoni fil-kummerċ intra-Komunitarju u s-sostenn għall-esportazzjoni barra mill-Komunità wkoll jista’ jkollu effett fuq il-kompetizzjoni fil-Komunità.
(24)
Fl-aħħarnett, ukoll jekk l-assigurazzjoni tal-kreditu għall-esportazzjoni u l-garanzija ta’ Eximbank kienu ekwivalenti u l-Komunikazzjoni kienet tkun applikabbli, kien ukoll jifdal xi tħassib. Qabel ma l-Kummissjoni approvat, fit-22 ta’ Jannar 2007, il-miżura N 488/2006 - “Assigurazzjoni tal-kreditu għall-esportazzjoni għal SMEs b’fatturat ta’ l-esportazzjoni limitat” għal perjodu ta’ sentejn, l-MEHIB (l-aġenzija Ungeriża l-oħra tal-kreditu għall-esportazzjoni, li hija proprjetà ta’ l-Istat) diġà kienet qed tipprovdi assigurazzjoni fuq bażi ta’ perjodu ta’ żmien qasir fuq kreditu għall-esportazzjoni għar-riskji li jbatu SMEs b’fatturat ta’ l-esportazzjoni limitat, u għalhekk din ix-xorta ta’ kopertura hi diġà disponibbli fis-suq. Barra minn hekk, jekk żewġ aġenziji tal-kreditu għall-esportazzjoni, it-tnejn sostnuti mill-Istat, jitħallew jipprovdu s-servizzi tagħhom u jistabbilixxu l-bażi tal-klijentela tagħhom f’dan is-settur, jista’ jagħti l-każ li dan jissuġġerixxi d-dħul fis-suq ta’ operaturi potenzjali oħra.
3. KUMMENTI TA’ L-UNGERIJA
(25)
L-ebda parti terza ma kkummentat dwar id-deċiżjoni tal-Kummissjoni li tniedi l-proċedimenti. Il-kummenti ppreżentati mill-awtoritajiet Ungeriżi jistgħu jinġabru fil-qosor kif ġej:
(a)
L-Ungerija taqbel li, filwaqt li l-assigurazzjoni dejjem tkopri riskji marbuta max-xerrej, il-garanzija li trid tingħata minn Eximbank lil SME b’fatturat ta’ l-esportazzjoni limitat tkopri r-riskji jekk l-esportatur innifsu jonqos milli jħallas lura s-self. Madankollu, l-Ungerija hi tal-fehma li wkoll f’dan il-każ, ir-riskji huma primarjament marbuta max-xerrej minħabba li l-ħlas lura tas-self maħruġ mill-SME esportatriċi jiddependi primarjament minn jekk ix-xerrej iħallasx għall-oġġetti mixtrija.
(b)
L-Ungerija taqbel li r-riskji koperti mill-assigurazzjoni tal-kreditu għall-esportazzjoni u dawk koperti mill-garanzija ta’ Eximbank mogħtija lix-xerrej barrani huma differenti. Barra dan, l-Ungerija tirreferi wkoll għall-prassi tal-banek kummerċjali li jivvalutaw il-garanziji b’mod aktar favorevoli milli jivvalutaw assigurazzjoni bħala garanzija fuq self minħabba li l-assiguraturi spiss jirrifjutaw li jħallsu għax jattribwixxu lill-każ karattru ta’ kontroversja kummerċjali.
(ċ)
L-Ungerija tenfasizza l-fatt li hi kienet ippreżentat id-dikjarazzjonijiet magħmula mill-assiguraturi, li l-Kummissjoni kienet diġà aċċettat għall-miżura N 488/2006. L-Ungerija taqbel ukoll li l-garanzija mogħtija minn Eximbank kienet tnaqqas ir-riskji li l-banek kummerċjali kien ikollhom iħabbtu wiċċhom magħhom kieku ma kinitx hi, u huwa għalhekk li l-banek ipprovdew id-dikjarazzjonijiet tagħhom bħala partijiet interessati.
(d)
L-Ungerija tindika li l-iskema ma kenitx tiġi applikata b’mod parallel għall-iskema ta’ assigurazzjoni N 488/2006 diġà eżistenti ta’ kreditu għall-esportazzjoni fir-rigward ta’ l-istess tranżazzjoni. L-Ungerija tenfasizza wkoll li aġenzija unika ta’ kreditu għall-esportazzjoni ma tistax tkopri l-SMEs b’fatturat ta’ l-esportazzjoni limitat kollha u dan jista’ jwassal għal għażla preġudikata fosthom. L-Ungerija tisħaq ukoll li l-iskema ta’ garanzija ta’ Eximbank kienet tippermetti lill-banek kummerċjali jakkumulaw l-esperjenza rigward ir-riskji involuti u jibnu suq għall-garanziji kummerċjali tal-kreditu għall-esportazzjoni fuq medda ta’ minn sentejn sa tliet snin.
(e)
L-Ungerija ssostni li r-regoli dwar il-krediti għall-esportazzjoni fuq medda medja ta’ żmien jew għat-tul (5) japplikaw ukoll għall-assigurazzjoni, il-garanziji u rifinanzjament tal-keditu għall-esportazzjoni. Għaldaqstant, mhux xieraq li wieħed jinterpreta l-Komunikazzjoni li tistabbilixxi r-regoli marbuta ma’ l-assigurazzjoni tal-krediti għall-esportazzjoni fuq medda medja ta’ żmien bħallikieku kienet tkopri biss l-assigurazzjoni u teskludi dawk it-tranżazzjonijiet l-oħra li huma fuq medda qasira ta’ żmien, għaliex dan ikun qed jiddiskrimina kontra l-istituzzjonijiet li joffru garanziji fuq kreditu għall-esportazzjoni.
4. VALUTAZZJONI TAL-MIŻURA
(26)
In-notifika tikkonċerna biss parti waħda mill-attivitajiet pubbliċi ta’ Eximbank, jiġifieri l-iskema ta’ garanziji għall-kuntratti ta’ l-esportazzjoni. Għalhekk, il-valutazzjoni ta’ din l-iskema ta’ garanziji hija mingħajr ħsara għal kwalunkwe pożizzjoni meħuda mill-Kummissjoni rigward ir-relazzjoni ġenerali bejn l-Istat u Eximbank u kwalunkwe prodott ieħor ta’ Eximbank.
4.1. Applikabbiltà tal-Komunikazzjoni fuq krediti għall-esportazzjoni li huma fuq medda qasira ta’ żmien
(27)
L-argumenti mressqa mill-awtoritajiet Ungeriżi (miġbura fil-qosor fil-paragrafu 25 aktar ‘il fuq) ma jneħħux id-dubji li kellha l-Kummissjoni fil-bidunett. Partikolarment:
(a)
Id-deċiżjoni li nidiet il-proċeduri kienet affermat li, imqabbla ma’ l-assigurazzjoni tal-kreditu għall-esportazzjoni, il-garanziji mogħtija mill-Eximbank lill-SMEs li jesportaw u li l-fatturat ta’ l-esportazzjoni tagħhom huwa limitat mhumiex marbuta esklussivament mar-riskji tax-xerrej. Jidher li din id-differenza hija kkonfermata mill-awtoritajiet Ungeriżi minħabba li skondhom ir-riskju ta’ nuqqas ta’ ħlas lura ta’ self mill-SME esportatriċi mhux marbut max-xerrej b’mod esklussiv imma biss b’mod parzjali.
(b)
Id-deċiżjoni li nidiet il-proċeduri kienet affermat ukoll li r-riskji koperti mill-garanzija li Eximbank tagħti lix-xerrej barrani u r-riskji koperti mill-assigurazzjoni tal-kreditu għall-esportazzjoni huma differenti. L-argumenti mressqa mill-Ungerija ma jirrifjutawx dan il-punt.
(ċ)
Id-deċiżjoni li nidiet il-proċeduri kienet affermat li d-dikjarazzjonijiet ippreżentati mill-assiguraturi kummerċjali li jikkonfermaw li huma ma joperawx f’dan is-settur speċifiku tas-suq tal-garanziji, kienu irrelevanti, minħabba li huma ma kellhomx permess bil-liġi li jipprovdu garanziji. Fil-każ ta’ l-N 488/06 dawn l-istess dikjarazzjonijiet kienu relevanti billi din il-miżura kienet tikkonċerna assigurazzjoni ta’ kreditu għall-esportazzjoni fuq medda qasira ta’ żmien.
(d)
Id-deċiżjoni li nidiet il-proċeduri kienet semmiet li wkoll jekk iż-żewġ strumenti (il-garanzija u l-assigurazzjoni) ma kinux ser jiġu applikati għall-istess tranżazzjoni, miżura oħra setgħet tipprovdi benefiċċji ulterjuri lill-SMEs Ungeriżi li jesportaw u li l-fatturat ta’ l-esportazzjoni tagħhom huwa limitat. Jidher li dan ġie kkonfermat għaliex l-awtoritajiet Ungeriżi indikaw li, f’sens ġenerali, il-banek kummerċjali huma aktar disposti li jaċċettaw garanzija bħala kollateral, u dan ifisser li d-disponibbiltà ta’ dawn il-garanziji ġġorr magħha benefiċċji addizzjonali għall-SMEs.
(e)
Dwar ir-regoli li japplikaw għall-kreditu għall-esportazzjoni fuq medda medja ta’ żmien u għat-tul imsemmija mill-Ungerija, dawk id-dispożizzjonijiet huma msejsa fuq dispożizzjonijiet tat-Trattat marbuta mal-kummerċ estern (l-Artikolu 132 tat-Trattat). Kif ikkonfermat il-Qorti tal-Ġustizzja, ma jistgħux għalhekk jipprekludu l-applikazzjoni tad-dispożizzjonijiet ta’ għajnuna mill-Istat tat-Trattat tal-KE (6). Barra dan, il-Komunikazzjoni dwar l-assigurazzjoni ta’ kreditu għall-esportazzjoni fuq medda qasira ta’ żmien għandha għan dikjarat li teħles mit-tfixkil għall-kompetizzjoni minħabba għajnuna mill-Istat fis-settur tan-negozju ta’ l-assigurazzjoni tal-kreditu għall-esportazzjoni meta ma tkunx teżisti kompetizzjoni bejn assiguraturi tal-kreditu għall-esportazzjoni fis-settur privat u dawk fis-settur pubbliku, i.e. il-Komunikazzjoni tirreferi biss għall-assigurazzjoni u tapplika biss għaliha.
(28)
Il-kummenti ta’ l-awtoritajiet Ungeriżi jikkonfermaw l-interpretazzjoni stabbilita fid-deċiżjoni li nidiet il-proċeduri li l-garanzija mogħtija minn Eximbank f’ħafna aspetti importanti hija differenti mill-assigurazzjoni tal-kreditu għall-esportazzjoni. Għalhekk, il-miżura ma tistax tiġi vvalutata skond il-Komunikazzjoni fuq l-assigurazzjoni tal-kreditu għall-esportazzjoni għal medda qasira ta’ żmien.
4.2. Preżenza ta’ għajnuna mill-Istat
(29)
Billi l-miżura ma tistax tiġi vvalutata skond il-Komunikazzjoni fuq l-assigurazzjoni tal-kreditu għall-esportazzjoni għal medda qasira ta’ żmien, jeħtieġ li jiġi stabbilit jekk il-miżura tistax tiġi kkunsidrata bħala għajnuna mill-Istat fl-ambitu tat-tifsira ta’ l-Artikolu 87(1) tat-Trattat tal-KE (7).
(30)
Biex miżura taqa’ fl-ambitu ta’ l-Artikolu 87(1) tat-Trattat tal-KE, iridu jiġu ssodisfati erba’ kriterji:
-
il-miżura trid tinvolvi l-użu ta’ riżorsi ta’ l-Istat;
-
il-miżura trid tagħti vantaġġ selettiv lill-benefiċjarju;
-
il-miżura trid taffettwa l-kummerċ bejn l-Istati Membri;
-
il-miżura trid thedded it-tfixkil lill-kompetizzjoni.
Trasferiment ta’ riżorsi statali
(31)
Il-miżura hija attribwibbli lill-Istat minħabba li hija implimentata minn aġenzija ta’ l-esportazzjoni li hija kollha kemm hi proprjetà ta’ l-Istat imwaqqfa b’fondi mill-Istat, li twettaq tranżazzjonijiet kif meħtieġ mir-regolamenti statali u li tebbenefika minn kontrogaranzija mill-Istat għat-tipi ta’ riskji in kwistjoni.
Vantaġġ ekonomiku
(32)
Il-ħlas għall-garanziji huwa ffissat fuq il-bażi ta’ sistema ta’ tariffi msejsa fuq l-entità tar-riskju li normalment ifisser ħlas ogħla għall-klijenti li r-riskji tagħhom huma akbar. Għandu jiġi osservat f’dan ir-rigward li s-sistema ta’ tariffi fuq il-bażi ta’ riskju tqis firxa wiesgħa ta’ fatturi marbuta mar-riskji domestiċi imma tistrieħ fuq kriterju uniku (li hu l-pajjiż mnejn ikun ġej ix-xerrej) fejn għandhom x’jaqsmu r-riskji barranin.
(33)
L-awtoritajiet Ungeriżi jsostnu li t-tariffi li jridu jitħallsu huma konformi mas-suq tat-tariffi mitluba minn assiguraturi kummerċjali internazzjonali jew minn garanti ta’ garanziji għal dan it-tip ta’ riskju. Madankollu, l-Ungerija ma wrietx (e.g. permezz ta’ dejta indipendenti jew ta’ studju indipendeni) li t-tariffi li jirriżultaw mill-valutazzjoni tar-riskji huma fil-fatt konformi mal-livell fis-suq.
(34)
L-affermazzjoni li l-ħlasijiet għall-garanziji jkopru l-ispejjeż operattivi ta’ l-iskema u l-pretensjonijiet tal-garanzija trid titqies bħala aspett pożittiv. Madankollu, din l-affermazzjoni mill-Ungerija ma ġietx ikkorroborata b’dejta rilevanti.
(35)
Barra minn hekk, l-awtoritajiet Ungeriżi jargumentaw li l-ebda kopertura ta’ garanzija għat-tip ta’ riskju in kwistjoni mhi disponibbli fis-suq Ungeriż. Għalhekk, il-miżura kkonċernata tipprovdi vantaġġ ekonomiku wkoll permezz tal-forniment ta’ kopertura ta’ garanzija li altrimenti ma kenitx tkun disponibbli fis-suq.
(36)
L-awtoritajiet Ungeriżi ma ssottomettew l-ebda kumment dwar dawn l-aspetti. Il-Kummissjoni għalhekk jidhrilha li l-miżura tagħti vantaġġ ekonomiku lill-benefiċjarji.
Selettività
(37)
Il-miżura hi selettiva għaliex tikkonċerna biss it-tranżazzjonijiet ta’ l-esportazzjoni mwettqa mill-SMEs b’fatturat ta’ l-esportazzjoni limitat u għaliex l-Att Baġitarju annwali jiffissa limitu ġenerali għall-ammont ta’ garanzija mogħti mill-Eximbank u kontrogarantita mill-Istat.
Effett fuq il-kompetizzjoni u l-kummerċ
(38)
Il-miżura għandha effett potenzjali fuq il-kompetizzjoni u l-kummerċ bejn l-Istati Membri minħabba li hija marbuta direttament mat-tranżazzjonijiet ta’ l-esportazzjoni ta’ l-SMEs b’fatturat ta’ l-esportazzjoni limitat. Ukoll, l-esportazzjoni intra-Komunitarja mhijiex eskluża.
(39)
Konsegwentement, il-miżura għandha titqies bħala għajnuna mill-Istat fl-ambitu tat-tifsira ta’ l-Artikolu 87(1) tat-Trattat tal-KE.
4.3. Kompatibbiltà tal-miżura
(40)
Għajnuna mill-Istat tista’ tiġi ddikjarata kompatibbli mas-suq komuni jekk tkun konformi ma’ waħda mill-eċċezzjonijiet previsti fit-Trattat tal-KE. L-Artikolu 87(2) jipprovdi għal eżenzjonijiet awtomatiċi mill-projbizzjoni ġenerali ta’ l-għajnuna mill-Istat; madankollu, huwa ċar li fil-każ in kwistjoni ma tapplika l-ebda waħda minn dawn l-eċċezzjonijiet.
(41)
L-Artikolu 87(3) jispeċifika erba’ tipi ta’ każi li fihom l-għajnuna mill-Istat tista’ titqies li hi kompatibbli mas-suq komuni. L-Artikolu 87(3)(a) jkopri għajnuna għall-promozzjoni ta’ l-iżvilupp tar-reġjuni żvantaġġjati. Għandu jiġi osservat f’dan ir-rigward li, fil każ li qed jiġi kkunsidrat, il-kundizzjonijiet tal-garanzija mhumiex aġġustati skond il-livell ta’ nuqqas ta’ progress tar-reġjun li fih topera l-SME esportatriċi. Ukoll, l-iskema tkopri t-territorju sħiħ ta’ l-Ungerija filwaqt li skond il-mappa attwali għall-għajnuna reġjonali Ungeriża għall-2007-2013 (8), parti biss mill-Ungerija hi eliġibbli għall-għajnuna taħt l-Artikolu 87(3)(a). Il-miżura anqas ma tissodisfa l-kundizzjonijiet l-oħra tal-Linji Gwida dwar l-għajnuna reġjonali nazzjonali għall-2007-2013 (9). Konsegwentement, din l-eżenzjoni ma tapplikax fil-każ preżenti.
(42)
L-Artikolu 87(3)(b) jistabbilixxi li għajnuna għall-promozzjoni ta’ l-eżekuzzjoni ta’ proġett importanti ta’ interess komuni Ewropew jew għas-sejbien ta’ rimedju għal perturbazzjoni serja fl-ekonomija ta’ Stat Membru tista’ titqies li hija kompatibbli mas-suq komuni. Din id-dispożizzjoni ma tapplikax fil-każ preżenti; u l-anqas l-Artikolu 87(3)(d) ma japplika għal għajnuna għall-promozzjoni tal-kultura u l-konservazzjoni tal-patrimonju.
(43)
L-Artikolu 87(3)(ċ) jistabbilixxi li għajnuna għall-iffaċilitar ta’ l-iżvilupp ta’ ċerti attivitajiet ekonomiċi jew ta’ ċerti żoni ekonomiċi tista’ titqies li hi kompatibbli mas-suq komuni, meta din l-għajnuna ma taffettwax b’mod negattiv il-kundizzjonijiet tal-kummerċ sa limitu li jmur kontra l-interess tas-suq komuni. Il-Kummissjoni żviluppat diversi linji gwida u komunikazzjonijiet li jistabbilixxu kif bi ħsiebha timplimenta dan l-Artikolu. Minħabba li xejn minn dan ma japplika fil-każ preżenti, kwalunkwe għajnuna mill-Istat marbuta mal-miżura kkonċernata għandha tiġi vvalutata direttament skond l-Artikolu 87(3)(ċ) tat-Trattat.
(44)
F’dan il-kuntest, għandu jiġi kkonstatat li skema ta’ assigurazzjoni għall-esportazzjoni li toffri vantaġġ għat-tranżazzjonijiet ta’ l-esportazzjoni ta’ SMEs b’fatturat ta’ l-esportazzjoni limitat diġà teżisti u diġà ġiet approvata mill-Kummissjoni (10) skond id-dispożizzjonijiet tal-Komunikazzjoni dwar l-assigurazzjoni ta’ kreditu għall- esportazzjoni fuq medda qasira ta’ żmien. Il-Kummissjoni jidhrilha li l-Ungerija ma wrietx il-ħtieġa ta’ strument addizzjonali biex jagħti vantaġġ lit-trażazzjonijiet ta’ l- esportazzjoni ta’ SMEs b’fatturat ta’ l-esportazzjoni limitat.
(45)
Barra minn hekk, irid jiġi mfakkar li l-Kummissjoni, fuq bażi ta’ prinċipju, ikkundannat bl-aħrax l-għajnuna għall-esportazzjoni fil-kummerċ intra-Komunitarju, minħabba li s-sussidji għall-esportazzjoni jaffettwaw b’mod dirett lill-kompetizzjoni fis-suq ta’ oġġetti u servizzi bejn fornituri rivali potenzjali. Billi hi marbuta mill-qrib u b’mod inseparabbli mat-tranżazzjoni kummerċjali sottostanti, din l-għajnuna għall-esportazzjoni x’aktarx ser taffettwa negattivament il-kundizzjonijiet kummerċjali b’mod konsiderevoli. Fid-deċiżjonijiet preċedenti tagħha (11), il-Kummissjoni indikat b’mod ċar li l-garanziji offruti bi prezz irħas minn dak tas-suq fil-kuntest tal-kuntratti ta’ l-esportazzjoni fi ħdan il-Komunità jikkostitwixxu għajnuna għall-esportazzjoni li hija inkompatibbli mas-suq komuni. Barra minn dan, is-sostenn ta’ l-Istati Membri għall-esportazzjoni tagħhom barra mill-Komunità jista’ wkoll jaffettwa l-kompetizzjoni fi ħdan il-Komunità.
5. KONKLUŻJONI
(46)
Għar-raġunijiet li gew stabbiliti hawn fuq, il-Kummissjoni tikkonkludi li l-miżura tinvolvi għajnuna mill-Istat fl-ambitu tat-tifsira ta’ l-Artikolu 87(1) tat-Trattat tal-KE. Minħabba li ma tiffaċilitax l-iżvilupp ta’ ċerti attivitajiet ekonomiċi jew ta’ ċerti żoni ekonomiċi mingħajr ma taffettwa b’mod negattiv il-kundizzjonijiet kummerċjali sa limitu li jmur kontra l-interess komuni, il-miżura ma tistax tiġi ġġustifikata skond l-Artikolu 87(3)(ċ) tat-Trattat tal-KE u għaldaqstant mhix kompatibbli mas-suq komuni. Billi l-miżura ma kenitx għadha ġiet implimentata, mhemmx il-ħtieġa ta’ rkupru ta’ għajnuna mill-Istat,
ADOTTAT DIN ID-DEĊIŻJONI:
Artikolu 1
L-għajnuna ta’ l-Istat li l-Ungerija qed tippjana biex timplimenta fil-forma ta’ garanzija fuq il-kreditu għall-esportazzjoni fuq medda qasira ta’ żmien għall-SMEs b’fatturat ta’ l-esportazzjoni limitat hija inkompatibbli mas-suq komuni.
Konsegwentement, din l-għajnuna ma tistax tiġi implimentata.
Artikolu 2
L-Ungerija għandha tinforma lill-Kummissjoni, fi żmien xahrejn min-notifika ta’ din id-Deċiżjoni, dwar il-miżuri meħuda biex tikkonforma magħha.
Artikolu 3
Din id-Deċiżjoni hija indirizzata lir-Repubblika ta’ l-Ungerija.
Magħmula fi Brussell, 16 ta’ April 2008.